Bedrifter vil sponse nye jærveier

Planene om en ny jærby, like stor som Lillehammer, snevrer seg nå inn til et slag om veier gjennom Bybåndet sør.

Publisert: Publisert: 28. mars 2012

Dette var brua over Foss Eikeland, den trangeste flaskehalsen på veiene på Jæren, som ble åpnet takket være sponsing. Nå vil næringslivet bidro med mer penger til veibygging. Foto: Geir Sveen

Geir Sveen Journalist

Denne artikkelen er over åtte år gammel

Etter alle innsigelsene mot det interkommunale pionerprosjektet, sto styringsgruppen igjen med fire valg: To av dem var å kaste inn håndkledet.

— Men vi tenkte aldri at vi skulle gi opp. Til det er arbeidet som er gjort alt for viktig. Det er i Sandnes øst og gjennom Bybåndet sør regionen kan vokse. Men vi ser nå at det ikke er mulig å få fram en juridisk bindende del for arealbruken og satser nå alt for å få på plass veiene, sier styreleder i Bybåndet sør, Olav Birkeland (H) til Aftenbladet.

I går var han, ordførerne i de tre kommunene, næringslivsfolk og andre samlet til informasjonsmøte på Orstadhuset.

Veistøtte

Her kom det tydelig fram at styringsgruppen har full støtte for å kjøre hardt på for de nye veiene.

— Det er snakk om veier som skulle vært her i går, poengterte Lars Brunes, tidligere Kleppordfører og nå daglig leder i Lokal veiutvikling As.

Selskapet startet kronerulling, finansierte planleggingen og fikk bort den trangeste flaskehalsen på jærveiene: Den gamle brua på Foss Eikeland.

Ny kronerulling

— Den gang var vi åtte bedrifter som sto bak. Nå er vi ti. Jeg ser for meg at vi får dobbelt så mange bedrifter på laget og at vi sammen skaffer penger slik at vi kan finansiere planlegging av to nye særdeles viktige veiprosjekt:

— Det gjelder ny bru over Godsterminalen til Vagle, slik at tungtransporten kan svinge utenom Ganddal og at veien i samme operasjon går videre over Foss Eikeland til E39. Målet er å åpne veien i 2015, sier Brunes.

Irritasjon

Både han og Time-ordfører Reinert Kverneland (H) legger ikke skjul på at det også er svært viktig å få en ny omkjøringsvei rundt Kverneland. Men denne veien blir også møtt med innsigelse fra Fylkesmannen, fordi den kan signalisere ny utbygging på Frøyland. Dette har skapt stor irritasjon.

— Det aller viktigste nå er å hindre at det blir enda mer tungtransport og gjennomgangstrafikk på Kvernaland. I dag må jeg i rushet stå kanskje fem minutter for å komme meg ut på veien hjemme ved butikken, fordi folk både fra Varhaug, Nærbø og Bryne kjører over her på vei til Stavanger, sa Kverneland på møtet.

Veien videre

De sentrale politikerne i Bybåndet sør vil nå foreslå at veien blir kjørt som en juridisk bindende plan, med mulig megling og ankebehandling fra A til Å.

Mens arealbruken, blant annet omstridt utbyggingen på Frøyland og Skjæveland, blir foreslått som en del for kommunens egne kommuneplaner.

Fakta Fakta Historisk: For første gang lages en felles kommundelplan for tre kommuner; Sandnes, Klepp og Time - fra Vagle til Lye.Lang horisont: Skal avklare utbyggingsrammer for de neste 40 åra i samsvar med Fylkesdelplan for langsiktig byutvikling på Jæren.Ny by: Planforslaget legger opp til 15.000 nye innbyggere og 9000 nye arbeidsplasser, med Orstad/Kvernaland som senter.Nye veier: Ny hovedforbindelse mellom Jæren og E9, samt ny omkjøringsvei rundt Kvernaland.Areal: Forslaget forutsetter 4650 dekar nye byggearealer til bolig og næring, 2300 dekar dyrka jord og innmark kan bli bygget ned.Status: Etter en rekke innsigelser, Fylkesmannen har 15 stykker, blir saken endelig behandlet i kommunen i oktober/november. Les mer